CELEX: 
Language: mt
Date: 2018-01-24 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) Nru 575/2013 tal-Parlament Ewropew u tal-Kunsill fir-rigward ta’ standards tekniċi regolatorji għal proċeduri għall-esklużjoni ta' tranżazzjonijiet ma' kontropartijiet mhux finanzjarji stabbiliti f'pajjiż terz mir-rekwiżiti ta’ fondi proprji għar-riskju ta' aġġustament tal-valwazzjoni tal-kreditu

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               L-Artikolu 382(5) tar-Regolament (UE) Nru 575/2013 (“ir-Regolament”) jagħti s-setgħa lill-Kummissjoni biex, wara s-sottomissjoni ta' abbozz tal-istandards mill-Awtorità Bankarja Ewropea (ABE), u f'konformità mal-Artikoli minn 10 sa 14 tar-Regolament (UE) Nru 1093/2010, tadotta atti delegati li jispeċifikaw il-proċeduri għall-esklużjoni tat-tranżazzjonijiet ma' kontropartijiet mhux finanzjarji stabbiliti f'pajjiż terz mir-rekwiżiti ta’ fondi proprji għar-riskju ta' aġġustament tal-valwazzjoni tal-kreditu.
            
            
               Skont l-Artikolu 10(1) tar-Regolament (UE) Nru 1093/2010 li jistabbilixxi l-ABE, il-Kummissjoni għandha tiddeċiedi fi żmien tliet xhur minn meta tirċievi l-abbozz tal-istandards jekk tapprovax l-abbozzi sottomessi. Il-Kummissjoni tista’ wkoll tapprova l-abbozz tal-istandards parzjalment biss, jew b’emendi, meta l-interessi tal-Unjoni jkunu jeżiġu dan, filwaqt li titqies il-proċedura speċifika stipulata f’dawk l-Artikoli.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               F’konformità mat-tielet subparagrafu tal-Artikolu 10(1) tar-Regolament (UE) Nru 1093/2010, l-ABE wettqet konsultazzjoni pubblika dwar l-abbozz tal-istandards tekniċi, ippreżentati lill-Kummissjoni f’konformità mal-Artikolu 382(5) tar-Regolament. Fil-5 ta' Awwissu 2015 ġie ppubblikat dokument ta' diskussjoni fis-sit tal-internet tal-ABE, u l-konsultazzjoni għalqet fil-5 ta' Novembru 2015. Barra minn hekk, l-ABE stiednet lill-Grupp tal-Partijiet Bankarji Interessati tal-ABE stabbilit f’konformità mal-Artikolu 37 tar-Regolament (UE) Nru 1093/2010 biex jipprovdi pariri dwarhom. Flimkien mal-abbozz tal-istandards tekniċi, l-ABE ssottomettiet spjegazzjoni dwar kif l-eżitu ta’ dawn il-konsultazzjonijiet tqies fl-iżvilupp tal-abbozz finali tal-istandards tekniċi sottomess lill-Kummissjoni.
            
            
               Flimkien mal-abbozz tal-istandards tekniċi, u f’konformità mat-tielet subparagrafu tal-Artikolu 10(1) tar-Regolament (UE) Nru 1093/2010, l-ABE ppreżentat il-Valutazzjoni tal-Impatt tagħha, inkluż l-analiżi tagħha tal-kostijiet u l-benefiċċji, f’rabta mal-abbozz tal-istandards tekniċi sottomessi lill-Kummissjoni. Din l-analiżi tinsab f' 
               
                  https://www.eba.europa.eu/regulation-and-policy/market-risk/regulatory-technical-standards-rts-on-exclusion-from-cva-of-non-eu-non-financial-counterparties
               
               , fil-paġni 14-16 tal-Abozz Finali tal-Istandards Tekniċi Regolatorji.
            
            
               3.ELEMENTI ĠURIDIĊI TAL-ATT DELEGAT
            
            
               Dan ir-Regolament jispeċifika l-proċeduri biex istituzzjoni tkun tista' teskludi mir-rekwiżiti ta’ fondi proprji tagħha għar-riskju ta' aġġustament tal-valwazzjoni tal-kreditu skont l-Artikolu 382(4)(a) tar-Regolament, tranżazzjonijiet ma' kontroparti mhux finanzjarja stabbilita f'pajjiż terz. B'mod partikolari, huwa jispeċifika li l-istituzzjoni għandha tivverifika, jew fil-bidu ta' kull negozju ġdid mal-kontroparti jew fuq bażi perjodika, li l-kontroparti kienet tikkwalifika bħala kontroparti mhux finanzjarja skont it-tifsira tal-punt (9) tal-Artikolu 2 tar-Regolament (UE) Nru 648/2012 li kieku kienet stabbilita fl-Unjoni, u li għal kull klassi ta’ derivattivi OTC imsemmija fl-Artikolu 11 tar-Regolament (UE) Nru 149/2013, il-valur nozzjonali gross tal-kuntratti tad-derivattivi OTC ta' dik il-kontroparti fil-klassi ma jaqbiżx il-livell limitu ta' kklerjar rilevanti msemmi fl-Artikolu 11 ta' dak ir-Regolament.
            
            
               
            
               REGOLAMENT DELEGAT TAL-KUMMISSJONI (UE) .../...
            
            
               ta’ 24.1.2018
            
            
               li jissupplimenta r-Regolament (UE) Nru 575/2013 tal-Parlament Ewropew u tal-Kunsill fir-rigward ta’ standards tekniċi regolatorji għal proċeduri għall-esklużjoni ta' tranżazzjonijiet ma' kontropartijiet mhux finanzjarji stabbiliti f'pajjiż terz mir-rekwiżiti ta’ fondi proprji għar-riskju ta' aġġustament tal-valwazzjoni tal-kreditu
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012
                  1
               , u b’mod partikolari r-raba’ subparagrafu tal-Artikolu 382(5) tiegħu,
            
            
               Billi:
            
            
               (1)Skont il-punt (a) tal-Artikolu 382(4) tar-Regolament (UE) Nru 575/2013, tranżazzjonijiet bejn istituzzjoni, minn naħa, u kontroparti mhux finanzjarja kif definita fil-punt (9) tal-Artikolu 2 tar-Regolament (UE) Nru 648/2012 tal-Parlament Ewropew u tal-Kunsill
                  2
               , min-naħa l-oħra, li ma jaqbżux il-livell limitu tal-ikklerjar imsemmi fl-Artikolu 10(3) u l-Artikolu 10(4) ta' dak ir-Regolament (UE) Nru 648/2012, huma esklużi mir-rekwiżiti ta' fondi proprji għar-riskju ta' aġġustament tal-valwazzjoni tal-kreditu (AVK), irrispettivament minn jekk il-kontroparti mhux finanzjarja tkunx stabbilita fl-Unjoni jew f'pajjiż terz.
            
         
         
            
               (2)Il-punt (9) tal-Artikolu 2 tar-Regolament (UE) Nru 648/2012 jiddefinixxi "kontroparti mhux finanzjarja" bħala impriża stabbilita fl-Unjoni. B'hekk il-livell limitu tal-ikklerjar imsemmi fl-Artikolu 10(1) ta' dak ir-Regolament ma japplikax għal kontropartijiet mhux finanzjarji stabbiliti f'pajjiż terz.
            
            
               (3)L-Artikolu 382(4) tar-Regolament (UE) Nru 575/2013 ma jagħmilx distinzjoni bejn kontropartijiet mhux finanzjarji stabbiliti fl-Unjoni u kontropartijiet mhux finanzjarji stabbiliti f’pajjiż terz. Biex ikunu assigurati kundizzjonijiet ekwi, jenħtieġ li l-istess regoli japplikaw għal kontropartijiet mhux finanzjarji stabbiliti fl-Unjoni u għal kontropartijiet mhux finanzjarji stabbiliti f’pajjiż terz.
            
            
               (4)L-Artikolu 11 tar-Regolament Delegat (UE) Nru 149/2013
                  3
                jistabbilixxi valuri ta' limitu għall-ikklerjar skont il-klassi ta’ derivattivi OTC, kif rikjest mill-punt (b) tal-Artikolu 10(4) tar-Regolament (UE) Nru 648/2012. Il-Premessa 25 tar-Regolament Delegat (UE) Nru 149/2013 tiċċara li l-"qbiż ta’ wieħed mill-valuri stabbiliti għal klassi ta’ derivattivi OTC għandu jiskatta l-qbiż tal-limitu tal-ikklerjar għall-klassijiet kollha".
            
            
               (5)Biex kuntratt ikun eżenti sad-data tal-maturità tiegħu, kif stipulat fl-aħħar subparagrafu tal-Artikolu 382(4) tar-Regolament (UE) Nru 575/2013, jenħtieġ li jkun biżżejjed li r-rekwiżiti ta' dak ir-Regolament ikunu ssodisfati fil-bidu tal-kuntratt. Jista’ jkun hemm każijiet, madankollu, meta istituzzjoni tidħol f'negozji ma' kontroparti mhux finanzjarja partikolari ta' spiss, u f'xi każijiet, fuq bażi ta’ kuljum. Verifika ta' jekk l-istatus tal-kontroparti mhux finanzjarja stabbilita f'pajjiż terz hux rifless fir-rekwiżiti ta’ fondi proprji tal-istituzzjoni għar-riskju ta' AVK tista' f'dawk il-każijiet timponi piż sproporzjonat fuq l-istituzzjoni. Għalhekk huwa xieraq li tkun prevista alternattiva fil-forma ta' verifika annwali tal-istatus ta' kontroparti mhux finanzjarja stabbilita f'pajjiż terz. Jenħtieġ li l-frekwenza tal-verifika tiżdied għal kull trimestru, madankollu, meta l-ammont nozzjonali gross tat-tranżazzjonijiet għal klassi ta’ derivattivi OTC minn kontroparti mhux finanzjarja jkun qrib li jaqbeż il-livell limitu tal-ikklerjar għal dik il-klassi. Dan għandu jippermetti monitoraġġ iktar frekwenti ta' jekk dak il-livell limitu tal-ikklerjar inqabiżx, minħabba l-probabbiltà ogħla li jiġri hekk.
            
            
               (6)L-Artikolu 382(4)(a) tar-Regolament (UE) Nru 575/2013 jgħid li t-tranżazzjonijiet mal-kontropartijiet mhux finanzjarji, li ma jaqbżux il-livell limitu tal-ikklerjar speċifikat fil-paragrafi 3 u 4 tal-Artikolu 10 tar-Regolament (UE) Nru 648/2012, għandhom ikunu esklużi mir-rekwiżiti ta’ fondi proprji għar-riskju ta’ AVK. Għalhekk, meta, wara l-valutazzjoni stabbilita fir-Regolament (UE) Nru 575/2013, istituzzjoni tiskopri li waħda mill-kontropartijiet tagħha stabbilita f'pajjiż terz jew ma tikkwalifikax bħala kontroparti mhux finanzjarja jew meta t-tranżazzjoni kkonċernata taqbeż il-livell limitu tal-ikklerjar kif speċifikat fiha, l-istituzzjoni hija meħtieġa tikkalkula r-rekwiżiti ta’ fondi proprji għar-riskju ta' AVK skont it-Titolu VI ta' dak ir-Regolament għall-istrumenti derivattivi tal-OTC kollha ma' dik il-kontroparti koperti mill-kamp ta' applikazzjoni tal-Artikolu 382(1) ta’ dak ir-Regolament. 
            
            
               (7)Dan ir-Regolament huwa bbażat fuq l-abbozz tal-istandards tekniċi regolatorji żviluppati b'kooperazzjoni mal-Awtorità Ewropea tat-Titoli u s-Swieq u ppreżentati mill-Awtorità Bankarja Ewropea lill-Kummissjoni.
            
            
               (8)L-Awtorità Bankarja Ewropea wettqet konsultazzjonijiet pubbliċi miftuħin dwar l-abbozz ta' standards tekniċi regolatorji li dan ir-Regolament huwa bbażat fuqu, analizzat il-kostijiet u l-benefiċċji potenzjali relatati u talbet l-opinjoni tal- Grupp tal-Partijiet Bankarji Interessati stabbilit skont l-Artikolu 37 tar-Regolament (UE) Nru 1093/2010
                  4
               ,
            
            
               ADOTTAT DAN IR-REGOLAMENT:
            
            
               Artikolu 1
               
            
               1.
                     Għall-finijiet tal-punt (a) tal-Artikolu 382(4) tar-Regolament (UE) Nru 575/2013, l-istituzzjonijiet għandhom jikkunsidraw bħala kontropartijiet mhux finanzjarji stabbiliti f'pajjiż terz, il-kontropartijiet li jissodisfaw iż-żewġ kundizzjonijiet li ġejjin:
            
            
               (a)
                     ikunu stabbiliti f'pajjiż terz;
            
            
               (b)
                     kienu jikkwalifikaw bħala kontroparti mhux finanzjarja skont it-tifsira tal-punt (9) tal-Artikolu 2 tar-Regolament (UE) Nru 648/2012 li kieku kienu stabbiliti fl-Unjoni.
            
            
               2.
                     L-istituzzjonijiet għandhom jivverifikaw jekk kontroparti tkunx kontroparti mhux finanzjarja stabbilita f'pajjiż terz:
            
            
               (a)
                     fil-bidu tan-negozju meta jkun hemm negozjar ma' kontroparti ġdida;
            
            
               (b)
                     fuq bażi annwali għal kontropartijiet eżistenti; 
            
            
               (c)
                     meta jkun hemm raġuni biex wieħed jemmen li l-kontroparti ma tkunx għadha kontroparti mhux finanzjarja stabbilita f'pajjiż terz.
            
            
               3.
                     L-istituzzjonijiet għandhom jissustanzjaw l-opinjoni tagħhom li impriża tkun kontroparti mhux finanzjarja stabbilita f'pajjiż terz.
            
            
               Artikolu 2 
               
            
               1.
                     Sabiex jeskludu tranżazzjonijiet ma' kontroparti mhux finanzjarja stabbilita f'pajjiż terz mir-rekwiżiti ta' fondi proprji għar-riskju ta' AVK skont il-punt (a) tal-Artikolu 382(4) tar-Regolament (UE) Nru 575/2013, l-istituzzjonijiet għandhom jivverifikaw, għal kull klassi ta’ kunratti ta' derivattivi OTC imsemmija fl-Artikolu 11 tar-Regolament Delegat (UE) Nru 149/2013, li l-valur nozzjonali gross tal-kuntratti tad-derivattivi OTC ta' dik il-kontroparti mhux finanzjarja f'dik il-klassi ma taqbiżx il-livell limitu ta' kklerjar rilevanti msemmi fl-Artikolu 11 ta' dak ir-Regolament.
            
            
               2.
                     L-istituzzjonijiet għandhom iwettqu l-verifika msemmija fil-paragrafu 1 f'wieħed mill-każijiet li ġejjin:
            
         
         
            
               (a)
                     fil-bidu ta' kull negozju ġdid ma' dik il-kontroparti; 
            
            
               (b)
                     fuq bażi perjodika.
            
            
               3.
                     Għall-fini tal-punt (b) tal-paragrafu 2, il-verifika perjodika għandha ssir b'waħda mill-frekwenzi li ġejjin:
            
            
               (a)
                     fuq bażi annwali; 
            
            
               (b)
                     fuq bażi trimestrili, meta għal kwalunkwe waħda mill-klassijiet ta’ derivattivi OTC, il-valur nozzjonali gross tat-tranżazzjonijiet ta' derivattiv OTC tal-kontroparti mhux finanzjarja stabbilita f'pajjiż terz ikun ikbar minn 75% tal-valur ta' limitu tal-ikklerjar għal dik il-klassi msemmi fl-Artikolu 11 tar-Regolament Delegat (UE) Nru 149/2013.
            
            
               4.
                     L-istituzzjonijiet għandhom jissustanzjaw l-opinjoni tagħhom li, għal kull klassi ta’ kuntratti ta' derivattivi OTC imsemmija fl-Artikolu 11 tar-Regolament Delegat (UE) Nru 149/2013, il-valur nozzjonali gross tal-kuntratti tad-derivattivi OTC ta' kontroparti mhux finanzjarja stabbilita f'pajjiż terz, għal dik il-klassi, ma jaqbiżx il-livell limitu ta' kklerjar korrispondenti msemmi f'dak l-Artikolu.
            
            
               Artikolu 3
               
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u għandu japplika direttament fl-Istati Membri kollha.
            
            
               Magħmul fi Brussell, 24.1.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 176, 27.6.2013, p. 338.
               
               
                  
                     (2)
                  
                        Ir-Regolament (UE) Nru 648/2012 tal-Parlament Ewropew u tal-Kunsill tal-4 ta' Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet (ĠU L 201, 27.7.2012, p. 1).
               
               
                  
                     (3)
                  
                        Ir-Regolament ta’ Delega tal-Kummissjoni (UE) Nru 149/2013 tad-19 ta’ Diċembru 2012 li jissupplimenta r-Regolament (UE) Nru 648/2012 tal-Parlament Ewropew u tal-Kunsill fir-rigward tal-istandards tekniċi regolatorji dwar l-arranġamenti tal-ikklerjar indiretti, l-obbligu tal-ikklerjar, ir-reġistru pubbliku, l-aċċess għal ċentru tan-negozjar, kontropartijiet nonfinanzjarji, tekniki tal-mitigazzjoni tar-riskji għal kuntratti tad-derivattivi OTC mhux ikklerjati minn CCP (ĠU L 52, 23.2.2013, p. 11).
               
               
                  
                     (4)
                  
                        Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).